1.INTRODUCERE

În discursul său privind starea Uniunii din 2017 și în scrisoarea de intenție aferentă, președintele Juncker a anunțat intenția Comisiei de a formula propuneri concrete pentru crearea unei

linii bugetare dedicate zonei euro în cadrul bugetului UE, care să îndeplinească următoarele funcții:

(1) asistență pentru reforme structurale, în prelungirea Programului de sprijin pentru reforme structurale al Comisiei, (2) o funcție de stabilizare, (3) un mecanism de sprijin pentru uniunea bancară și (4) un instrument de convergență care să acorde asistență pentru preaderare statelor membre care se pregătesc să adere la zona euro.

Aceste idei sunt detaliate în prezenta comunicare, care face parte dintr-un pachet de inițiative destinat să aprofundeze uniunea economică și monetară a Europei. Pachetul se bazează în mod deosebit pe raportul celor cinci președinți privind finalizarea uniunii economice și monetare a Europei, din 22 iunie 2015, și pe Documentul de reflecție al Comisiei privind aprofundarea uniunii economice și monetare, din 31 mai 2017.

Aprofundarea uniunii economice și monetare și modernizarea finanțelor publice din UE sunt elemente-cheie ale dezbaterii privind viitorul Europei inițiate de cartea albă a Comisiei din

1 martie 2017. Acest lucru a fost subliniat și mai apăsat în Documentul de reflecție privind viitorul finanțelor UE, din 28 iunie 2017. În conjunctura actuală, există o fereastră de oportunitate pentru a lansa propuneri prospective concrete privind atât viitorul uniunii economice și monetare, cât și modul în care viitorul finanțelor publice din UE poate contribui la depășirea cu succes a provocărilor identificate.

Valoarea adăugată europeană se află în centrul dezbaterii privind finanțele publice europene. Resursele UE ar trebui utilizate pentru a finanța bunurile publice europene. Astfel de bunuri aduc beneficii întregii UE și nu pot fi asigurate în mod eficient de niciun stat membru acționând pe cont propriu. În conformitate cu principiile subsidiarității și proporționalității, UE ar trebui să intervină atunci când acțiunea sa asigură o valoare mai mare pentru fiecare euro investit de contribuabil decât acțiunile de la nivel național, regional sau local izolate.

Aprofundarea uniunii economice și monetare este benefică atât pentru zona euro, cât și pentru UE în ansamblul său. O zonă euro mai integrată și mai performantă ar conduce la o mai mare stabilitate și prosperitate în întreaga UE, garantând în același timp că vocea economică a UE se face auzită cu putere pe scena mondială. Noile instrumente bugetare propuse în prezenta comunicare sunt destinate să răspundă unora din nevoile specifice ale statelor membre din zona euro și ale statelor care se pregătesc să adere la zona euro, având în același timp în vedere nevoile și aspirațiile mai generale ale acestora în calitate de state membre ale UE. Instrumentele vizează, de asemenea, maximizarea sinergiilor dintre instrumentele existente și cele viitoare, astfel cum vor fi prezentate de Comisie în luna mai 2018 ca parte a propunerilor sale privind cadrul financiar multianual al UE de după anul 2020.

2.FINANȚELE PUBLICE ALE UE ASTĂZI

În categoria finanțelor publice ale UE sunt incluse bugetul UE și o serie de alte mecanisme și instrumente de finanțare de la nivelul zonei euro și de la nivel european. Acestea contribuie la dezvoltarea economică și socială a statelor membre și sprijină prioritățile comune de la nivelul UE (a se vedea apendicele pentru o prezentare generală).

Aprofundarea uniunii economice și monetare este una dintre aceste priorități comune. Pentru aceasta este nevoie de măsuri ferme din partea statelor membre, precum și de un sprijin adecvat din partea instrumentelor bugetare și de coordonare a politicilor ale UE. Prezenta comunicare formulează propuneri și idei privind modalități de a îmbunătăți utilizarea bugetului UE pentru a consolida reziliența economiilor noastre interdependente. Progresele înregistrate atât de statele din zona euro, cât și de cele din afara acesteia în materie de punere în aplicare a reformelor și de convergență ascendentă vor genera beneficii pentru toate statele.

Bugetul UE conține deja o gamă cuprinzătoare de instrumente cu impact semnificativ, de la granturi până la instrumente financiare, dar rămâne în continuare relativ mic. Cu un nivel de circa 1 % din produsul intern brut total al UE, bugetul UE are dimensiuni limitate comparativ cu bugetele naționale și face obiectul unei constrângeri suplimentare, sub forma obligației echilibrului bugetar anual. Cu toate acestea, instrumentele UE au un impact economic și strategic semnificativ în mai multe state membre și sectoare. În prezent, bugetul UE face acest lucru în principal prin intermediul unor granturi acordate actorilor economici sau autorităților publice, care sunt direcționate direct de către instituțiile europene sau împreună cu statele membre. În particular, în unele state membre, fondurile structurale și de investiții europene au reprezentat în ultimii ani mai mult de jumătate din totalul investițiilor publice, contribuind puternic la procesul de recuperare a decalajelor economice și sociale dintre țările și regiunile din întreaga Europă. În plus, având în vedere faptul că sprijinul pe care îl acordă se întinde pe mai mulți ani, bugetul UE are, de asemenea, un anumit efect stabilizator în timp asupra nivelului investițiilor publice și, după cum a demonstrat sprijinul acordat economiei elene, poate juca un rol de stabilizare în caz de dificultăți economice. Există, de asemenea – deși sunt limitate ca dimensiuni – o serie de instrumente la nivelul UE care pot contribui în mod specific la atenuarea șocurilor economice de la nivelul național sau local.

De la începutul mandatului actualei Comisii, fondurile structurale și de investiții europene și alte programe relevante au fost completate de .

În anumite cazuri foarte specifice, UE are competența de a lua și a da bani cu împrumut. Acest lucru este valabil, în special, pentru gestionarea împrumuturilor acordate în cadrul mecanismului de asistență financiară pe termen mediu pentru balanțele de plăți ale statelor membre pentru a sprijini statele membre din afara zonei euro în caz de dificultăți în ceea ce privește balanța lor de plăți. Același lucru este valabil pentru împrumuturile acordate în cadrul Mecanismului european de stabilizare financiară. Întrucât fondurile obținute și împrumuturile aferente sunt operațiuni reciproce (back-to-back), nu există niciun impact direct asupra bugetului UE atât timp cât statele membre beneficiare își onorează obligațiile.